ธอส.มั่นใจอสังหาฯยังโตแม้โดนรัฐคุม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ธปท.เข้มมาตรการให้สินเชื่อยันผู้บริโภคต้องการคอนโด
โพสต์ทูเดย์ — บิ๊ก ธอส.เชื่ออสังหาริมทรัพย์ปีกระต่ายยังขาขึ้น ชี้กำลังซื้อจริงซื้อลงทุนยังหนุนตลาดโต เตรียมถกคลังปลดบ่วงคุมเงินกู้ของ ธปท.
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ เปิดเผยว่า ธุรกิจอสังหาริมทรัพย์ในปี 2554 จะยังคงอยู่ในช่วงขาขึ้น แต่อาจจะไม่ร้อนแรงเหมือนปีที่ผ่านมา เนื่องจากอัตราดอกเบี้ยที่กำลังอยู่ในช่วงขาขึ้นและมาตรการคุมสินเชื่อซื้อคอนโดมิเนียมของธนาคารแห่งประเทศไทย (ธปท.) จะทำให้ตลาดลดความร้อนแรงลงไปบ้าง
ทั้งนี้ เชื่อว่าตลาดยังคงขยายตัวได้ เพราะความต้องการซื้อจริงยังคงมีอยู่อีกเป็นจำนวนมาก โดยเฉพาะคอนโดมิเนียม เนื่องจากพฤติกรรมของผู้บริโภคเปลี่ยนมาซื้อบ้านที่อยู่ในเมืองมากขึ้น ทำให้ความต้องการยังคงมีอยู่ ขณะที่โครงการคอนโดมิเนียมตามแนวรถไฟฟ้าก็ยังมีอยู่มากเช่นกัน
นอกจากความต้องการซื้อจริงยังคงมีอยู่ในตลาดแล้ว ปัจจุบันยังมีการลงทุนรูปแบบใหม่ที่เริ่มแพร่หลายสำหรับคนที่มีเงินออม โดยการซื้อคอนโดมิเนียมยกชั้นเพื่อนำมาปล่อยเช่าแทนการลงทุนอพาร์ตเมนต์หรือหอพัก ซึ่งได้ผลตอบแทนที่ดีกว่าเอาไปฝากเงิน
“ปัญหาเรื่องฟองสบู่ในภาคอสังหาริมทรัพย์ โดยเฉพาะคอนโดมิเนียมคงจะไม่เกิดขึ้น เนื่องจากอัตราดอกเบี้ยกำลังอยู่ในช่วงขาขึ้น ขณะที่ธนาคารมีความระมัดระวังในการปล่อยสินเชื่ออยู่แล้ว” นายวรวิทย์ กล่าว 
ด้านมาตรการคุมสินเชื่ออสังหาริมทรัพย์ของ ธปท. ที่กำหนดให้ธนาคารพาณิชย์ปล่อยสินเชื่อให้กับโครงการคอนโดมิเนียมได้ไม่เกิน 90% ธอส.ซึ่งเป็นธนาคารเฉพาะกิจ ในความดูแลของกระทรวงการคลังอยู่ระหว่างการหารือกับกระทรวงว่าจะต้องใช้ตามที่ ธปท.กำหนดหรือไม่
“ธนาคารมีเหตุผลที่สามารถอธิบายได้ เพราะลูกค้าส่วนใหญ่ของธนาคารเป็นผู้มีรายได้น้อยถึงปานกลาง ลูกค้ากลุ่มนี้มีรายได้น้อยไม่สามารถจ่ายเงินดาวน์ได้เพิ่มขึ้นและยังมีภาระด้านอื่นในการซื้อบ้านที่ต้องแบกรับอบู่แล้ว จึงหารือกับกระทรวงเพื่อไม่ต้องนำกฎของ ธปท.มาใช้กับลูกค้าของธนาคาร” นายวรวิทย์ กล่าว